སངས་རྒྱས་པའི་ཆོས་འདི་དེང་སྐབས་དུས་རབས་ཉེར་གཅིག་པའི་ནང་ལ་འབྲེལ་བ་ཡོད།བར་སྐབས་ང་ཚོའི་གདན་ས་དགའ་ལྡན་དང་སེ་རའི་ནང་འབར་མ་དང་ཤྲི་ལངྐ་།ཐེ་ལེན་ཌི་སོགས་ཀྱི་འདུལ་བ་འཛིན་པ་ཚོ་གདན་ཞུས་ཀྱིས་བགྲོ་གླེང་གོ་བསྡུར་བྱེད་རྒྱུ་བྱུང་ཡོད།ཤྲི་ལངྐ་ནས་འདུལ་བ་འཛིན་པ་ཚོ་ཕེབས་སྐབས་ངོས་ཀྱང་མཇལ་སོང་།མཇལ་འཕྲད་སྐབས་ང་ཚོས་སྡེ་སྣོད་གསུམ་གྱི་ཐོག་སློབ་སྦྱོང་དང་ཉམས་ལེན་གང་འདྲ་བྱེད་ཀྱི་ཡོད་པ་བཀའ་མོལ་ཞུ་སྐབས།ང་ཚོ་གཅིག་གྱུར་ཡིན་པའི་གནས་ཚུལ་གསལ་པོ་ཆགས་ནས་ཧ་ཅང་མཉེས་པོ་གནང་གི་འདུགང་ཚོས་ཁོང་ཚོར་ཐེག་དམན་ཞེས་ཕར་ཕྱོགས་དེར་བཞག་པ་དང་།ཁོང་ཚོས་ང་ཚོར་བླ་མའི་ཆོས་ལུགས་ཞེས་མིང་བཏགས་ནས་སྡོད་སྐབས་ང་ཚོ་བཅོམ་ལྡན་འདས་ཀྱི་རྗེས་འབྲང་གཅིག་གྱུར་ཡིན་བཞིན་དུ་དེ་ལྟར་བྱས་ན་གཉིས་ཀར་གྱོང་རེད།ནཱ་ལེནྡྲའི་ཆོས་བརྒྱུད་གཅིག་གྱུར་ནང་ལའང་རྙིང་མ་དང་།ས་སྐྱ།བཀའ་བརྒྱུད།དགེ་ལུགས།བཀའ་གདམས།ཇོ་ནང་ཞེས་མི་འདྲ་བ་དེ་འདྲ་བཤད་པ་ཡིན་ན་དགོས་པ་གང་ཡང་མེད།ང་ཚོ་ཚང་མ་ཀླུ་སྒྲུབ་ཡབ་སྲས་དང་ཐོགས་མེད་སྐུ་མཆེད་ཡབ་སྲས་ནས་མར་རྒྱུད་པ་གཅིག་གྱུར་ཡིན་པ་དེ་ང་ཚོས་ངེས་པར་དུ་དོ་སྣང་དང་ཤེས་དགོས་རྒྱུ་ཞིག་རེད་འདུག་ཅེས་བཀའ་སློབ་གནང་ཡོད་པ་རེད།